b'\n_START_ARTICLE_\nHercules Segers\n_START_PARAGRAPH_\nHerkulesas Segersas (ol. Hercules Segers arba Seghers, 1589-90\xc2\xa0m., Harlemas\xc2\xa0\xe2\x80\x93 apie 1638\xc2\xa0m., Haga)\xc2\xa0\xe2\x80\x93 XVII a. Nyderland\xc5\xb3 tapytojas ir grafikas, peiza\xc5\xbeistas.\n_START_SECTION_\nBiografija\n_START_PARAGRAPH_\nHerkulesas Segersas gim\xc4\x97 1589 ar 1590 m. Harleme, Olandijoje. Jo t\xc4\x97vas buvo pirklys Pieter Segers, motina \xe2\x88\x92 Cathalijntgen Hercules. I\xc5\xa1 prad\xc5\xbei\xc5\xb3 dailininko vardas buvo Herkulesas Pitersonas, tik po 1621 m. jis prisi\xc4\x97m\xc4\x97 t\xc4\x97vo pavard\xc4\x99. H. Segersas mok\xc4\x97si pas Gillis van Coninxloo Amsterdame, 1612 m. \xc4\xafstojo \xc4\xaf tapytoj\xc5\xb3 gildij\xc4\x85 Harleme. 1614 \xe2\x88\x92 1631 m. gyveno Amsterdame, kur ved\xc4\x97 Anna van der Brugghen, kuri buvo 16 met\xc5\xb3 u\xc5\xbe j\xc4\xaf vyresn\xc4\x97. Pora augino nesantuokin\xc4\x99 H. Segerso dukter\xc4\xaf i\xc5\xa1 ankstesni\xc5\xb3 jo ry\xc5\xa1i\xc5\xb3. H. Segersas taip pat dirbo Utrechte ir Hagoje, kur jis paskutin\xc4\xaf kart\xc4\x85 pamin\xc4\x97tas 1632 ar 1633 m. Jo \xc5\xbemona tikriausiai pamin\xc4\x97ta 1638 m. na\xc5\xa1le, kas rodo, kad H. Segersas tuo metu buvo mir\xc4\x99s._NEWLINE_Viso tik kiek daugiau nei 10 H. Segerso paveiksl\xc5\xb3 i\xc5\xa1liko, nors jis neabejotinai tur\xc4\x97jo b\xc5\xabti nutap\xc4\x99s daugiau. H. Segersas specializavosi fantasti\xc5\xa1k\xc5\xb3 kalnuot\xc5\xb3 peiza\xc5\xbe\xc5\xb3 tapyboje. H. Segersas laikomas vienu unikaliausi\xc5\xb3 XVII a. oland\xc5\xb3 peiza\xc5\xbeist\xc5\xb3. Rembrantas tur\xc4\x97jo ne ma\xc5\xbeiau 8 H. Segerso paveikslus ir buvo paveiktas jo peiza\xc5\xbein\xc4\x97s tapybos. H. Segerso paveikslas \xe2\x80\x9eKalnuotas peiza\xc5\xbeas\xe2\x80\x9c (dabar Uficiuose) ilg\xc4\x85 laik\xc4\x85 buvo priskiriamas Rembrantui. I\xc5\xa1 H. Segerso k\xc5\xabrini\xc5\xb3 daugiausiai i\xc5\xa1liko ofortai, bet j\xc5\xb3 irgi nedaug. \xc5\xbdinomi 54 originali\xc5\xb3 ofort\xc5\xb3 183 atspaudai. H. Segersas eksperimentavo su spalvotu ra\xc5\xa1alu ir da\xc5\xbeytu popieriumi, tod\xc4\x97l to paties oforto atspaudai gali b\xc5\xabti labai skirtingi tarpusavyje. Kai kurie atspaudai daryti ant lino audinio. Samiuelis van Hogstratenas, kuris para\xc5\xa1\xc4\x97 spalving\xc4\x85 H. Segerso biografij\xc4\x85 1678 m., apib\xc5\xabdino jo grafik\xc4\x85 \xe2\x80\x9espausdintais paveikslais\xe2\x80\x9c. Kartu S. van Hogstratenas apgail\xc4\x97jo nenusisekusi\xc4\x85 dailininko karjer\xc4\x85, jo nes\xc4\x97kmingus eksperimentus su ofort\xc5\xb3 technika, v\xc4\x97lesn\xc4\xaf skurd\xc4\x85 ir girtuoklyst\xc4\x99. \xc5\xbdinoma, kad H. Segersas 1631 m. pardav\xc4\x97 savo nam\xc4\x85. Nemanoma, kad jo k\xc5\xabriniai tuo metu buvo paklaus\xc5\xabs rinkoje.'